b"\n_START_ARTICLE_\nNaxalita\n_START_SECTION_\nHist\xc3\xb2ria del moviment naxalita\n_START_PARAGRAPH_\nEl 1965 revolucionaris impacients de Bengala, de l'anomenat Grup Siliguri (Siliguri Group, perqu\xc3\xa8 la seva base principal era la ciutat de Siliguri) del Partit Comunista de l'\xc3\x8dndia-Marxista o PCI-M (que poc abans s'havia separat del Partit Comunista de l'\xc3\x8dndia, van organitzar accions al districte de Darjeeling, fent una crida a la revolta; diversos latifundis foren ocupats._NEWLINE_El PCI-M va arribar llavors al poder a Bengala i va demanar calma i la fi de les accions, per\xc3\xb2 els revolucionaris no en van fer cas; el govern va enviar a la policia i hi va haver alguns morts, el que va provocar una revolta m\xc3\xa9s general que va afectar especialment a les comarques de Naxalbari, Kharibari i Phansidewa. La rebel\xc2\xb7li\xc3\xb3 fou aplanada i alguns caps van morir, altres van ser detinguts i altres van haver de fugir._NEWLINE_Els partidaris de l'acci\xc3\xb3 armada es van agrupar (12-13 de novembre de 1967) en l'All India Coordination Committee of Revolutionaries of the CPI-M, que el maig del 1968 va esdevenir l'All India Coordination Committee of Communist Revolutionaries (AICCCR) sota la direcci\xc3\xb3 de Sushital Ray Chowdhary. Poc despr\xc3\xa9s en una reuni\xc3\xb3 del 19 al 22 d'abril de 1969, va esdevenir el Partit Comunista de l'\xc3\x8dndia-Marxista-Leninista (en angl\xc3\xa8s Communist Party of India-Marxist-Leninist, abreujat PCI-ML)._NEWLINE_D'aquest partit van quedar fora dues faccions: el Dakshin Desh Group, i el APCCCR (Andhra Pradesh Coordination Committee of Communist Revolutionaries)._NEWLINE_El primer va formar el Maoist Communist Centre (MCC) que m\xc3\xa9s tard es va unir al PCI-ML, que llavors va agafar el nom de Partit Comunista de l'\xc3\x8dndia-Marxista-Leninista-Partit de la Unitat (en angl\xc3\xa8s Communist Party of India-Marxist-Leninist-Party Unity, abreujat PCI-ML-PU) i va iniciar la lluita armada a Bihar._NEWLINE_El APCCCR (Andhra Pradesh Coordination Committee of Communist Revolutionaries) es va dividir en dos grups: la facci\xc3\xb3 T. Nagi Reddy - D. V. Rao facci\xc3\xb3 anomenada UCCCRI \xe2\x80\x93ML (United Coordination Committee of Communist Revolutionaries \xe2\x80\x93Marxist Leninist) i la facci\xc3\xb3 C. P. Reddy, que m\xc3\xa9s tard (1975) es va unir a la facci\xc3\xb3 Satyanarayan Singh del CPI-ML. Aquesta uni\xc3\xb3 fou ef\xc3\xadmera i el grup es va tornar a dividir en diverses faccions._NEWLINE_La lluita armada es va iniciar el 1968 a una zona boscosa tribal a la comarca de Srikakulam, al Bihar, on el moviment tenia certa base per causa de la pres\xc3\xa8ncia de dos mestres i un alliberat de l'organitzaci\xc3\xb3, i a que s'havien produ\xc3\xaft enfrontaments amb els terratinents que havien causat algun mort. Per dominar l'aixecament van caler fins a dotze mil soldats (1969). El 1970 els revolucionaris van reprendre la lluita a la regi\xc3\xb3 de Birbhum, per\xc3\xb2 aquesta vegada el govern va poder controlar la revolta m\xc3\xa9s f\xc3\xa0cilment. Altres fronts es van obrir a Debra, Gopiballavpur, Mushahari, i altres, per\xc3\xb2 limitats a accions puntuals. Ja s'anomenava al rebels com a naxalites._NEWLINE_El 1971 el ministre en cap de Bengala, Siddartha Shankar Ray (del National Congress Party), davant les freq\xc3\xbcents accions armades del PCI-ML o naxalites, va ordenar la seva repressi\xc3\xb3; milers de simpatitzants naxalites foren detinguts o van morir en enfrontaments. El moviment organitzat es va aturar i nom\xc3\xa9s van restar algun petits focus de resist\xc3\xa8ncia. _NEWLINE_A Telangana (Andhra Pradesh) va seguir operant l'Andhra Pradesh State Committee del CPI-ML, que va esdevenir m\xc3\xa9s tard (1980) el Partit Comunista de l'\xc3\x8dndia-Guerra Popular (CPI-ML-People's War); a Bengala Occidental el Partit Comunista de l'\xc3\x8dndia-Marxista-Leninista-Segon Comit\xc3\xa8 Central, amb base a Nadia, i el MCC als Sunderbans; a Bihar, tres grups: la facci\xc3\xb3 Jawahar del PCI-ML a Bhojpur (m\xc3\xa9s tard anomenada Partit Comunista de l\xc3\x8dndia-Marxista-Leninista-Grup Alliberament, o Communist Party of India-Marxis-Leninist-Liberation Group), a Jehanabad una facci\xc3\xb3 que es va unir al grup COC (Central Organising Committee, format per unitats del CPI-ML de Panjab, Bengala Occidental, Andhra Pradesh i Bihar) va formar el 1978 el Partit Comunista de l'\xc3\x8dndia-Marxista-Leninista-Partit de la Unitat o CPI-ML-Party Unity; i al sud de l'estat el Maoist Communist Center a Hazaribagh i Giridh, unit a l'anterior, per\xc3\xb2 que va mantenir la seva independ\xc3\xa8ncia organitzativa._NEWLINE_El moviment naxalita es va dividir en tres l\xc3\xadnies ideol\xc3\xb2giques: la primera continuista i proxinesa, que va patir reiterats fracassos i va acabar desapareixent als anys vuitanta; la segona partid\xc3\xa0ria del joc pol\xc3\xadtic, que es va dividir en m\xc3\xbaltiples faccions que van acabar sense cap representativitat o integrades en altres partits comunistes; i la tercera que proposava mantenir la lluita armada per\xc3\xb2 revisant els errors comesos. Aquesta tend\xc3\xa8ncia estava representada principalment pel MCC i el CPI-ML-Party Unity, i per l'Andhra Pradesh State Committee del CPI-ML despr\xc3\xa9s CPI-ML- People's War._NEWLINE_Les faccions de l'anomenat Segon Comit\xc3\xa8 Central i del grup conegut com a Liberation van quasi desapar\xc3\xa8ixer. Les activitats militars van quedar de fet paralitzades. La reorganitzaci\xc3\xb3 es va iniciar el 1977 quan alguns quadres i militants van sortir de pres\xc3\xb3 per\xc3\xb2 de fet no va donar fruits fins als anys vuitanta._NEWLINE_El 22 d'abril de 1980 l'Andhra Pradesh State Committee del CPI-ML va esdevenir el CPI-ML-Peoples War; se li havien unit alguns grups dispersos com la Unity Organization (UO) i el grup del PCI-ML de Tamil Nadu. No gaire despr\xc3\xa9s es van establir les primeres bases de la guerrilla a Telangana; l'activitat militar es va aturar el 1985 per esdevenir accions selectives; el 1987 es va obrir un nou camp militar, i un altre el 1989. El 1990 una certa obertura del govern cap a les aspiracions dels camperols, va fer disminuir l'activitat armada per\xc3\xb2 al cap de pocs mesos es va reprendre la repressi\xc3\xb3 i la lluita va tornar a esclatar amb for\xc3\xa7a._NEWLINE_En 1992 la repressi\xc3\xb3 es va accentuar i el CPI-ML-Peoples War, que era un partit legal, fou prohibit junt amb diverses organitzacions de camperols i de masses. L'assetjament social fou fort per\xc3\xb2 a partir del 1994 la guerrilla va poder consolidar les seves posicions i va establir canvis socials rellevants a les zones alliberades de Dandakaranya i North Telangana; la seva activitat posterior fou dirigida a estendre la seva influ\xc3\xa8ncia a la zona oriental i meridional de Telangana, i al districte boscos de Nallamala. La guerra \xc3\xa9s de baixa intensitat; els guerrillers s'amaguen a les inaccessibles zones boscoses i llan\xc3\xa7a atacs contra estacions a\xc3\xafllades de policia, capturant armament, mentre als llogarets promou canvis socials especialment abolint el sistema de castes, repartiment de la terra i alliberament de la dona. _NEWLINE_El 1998 el PCI-ML-Party Unity i el CPI-ML-People's War es van unir (en endavant el grup fou conegut com a Peoples War Group o PWG) per\xc3\xb2 el MCC en va quedar fora. El gener del 2003 el MCC i el Revolutionary Communist Centre of India (Maoist) de Panjab, dirigit per Shamsher Singh Sheri, es van unir formant el Maoist Communist Centre of India, al que es va incorporar el 19 de maig del 2003 el PCI-ML-Segon Comite Central. El 21 de setembre del 2004 el MCCI i el PWG es van unir i es va formar el Partit Comunista de l'\xc3\x8dndia-Maoista (Communist Party of India-Maoist, o CPI-Maoist)._NEWLINE_La bandera utilitzada per la guerrilla generalment \xc3\xa9s simplement vermella, per\xc3\xb2 la bandera oficial fou la del Partit Comunista de l'\xc3\x8dndia-Marxista Leninista i grups successors, i des del 2004 del Partit Comunista de l'\xc3\x8dndia-Maoista. Totes aquestes banderes s\xc3\xb3n vermelles amb la fal\xc3\xa7 i martell blancs al centre."